Dreng erkender røveri, som han udførte i ukontrollerbar vrede

RETTEN PÅ FREDERIKSBERG (Ekstra Bladet): Ved et grundlovsforhør tidligere i dag erkendte en 17-årig dreng blankt at have røvet en filial af Superbrugsen på Amagerbrogade ved 19-tiden 7. december i år.

- Kan du fortælle, hvad du lavede der, spurgte anklager, anklager, Bettina Wøldike.

- Jeg laver et røveri, svarede drengen, mens hans forældre fulgte retsmødet fra tilhører-bænken.

Med alvorstunge miner og sørgmodige blikke hørte de drengens forklaring, mens de ind i mellem med hviskende stemmer drøftede forløbet på et mellemøstligt sprog.

- Jeg gik ind med en kniv og sagde til pigen, at hun skulle putte pengene i en pose, forklarede drengen.

- Sagde hun noget til dig, spurgte anklageren.

- Nej. Jeg tog pengene og løb.

- Hvorfor begik du røveriet, ville anklageren vide.

- Jeg var rigtigt sur. Der var mange, der bare havde været på mig. Jeg kunne ikke holde vreden inde. Normalt går jeg til boksning, når jeg er vred, men der var ikke noget den dag.

- Du brugte det til at få din vrede ud?

- Ja. Jeg har aldrig haft noget med politiet at gøre før.

- Jeg fik 8000 kr, og jeg købte et sæt nyt tøj og noget mad og sådan, forklarede drengen, der fortalte, at han er i gang med en pædagog-uddannelse.

- Jeg er i gang med at lægge det gamle liv bag mig. Så er der nogle af mine venner der siger, at jeg er blevet fin på den. De siger alt muligt.

- Var det derfor?

- ja.

Derefter forklarede han, at han meldte sig selv til politiet lørdag, fordi han fik dårlig samvittighed.

Dommer Pernille Kærulff valgte at løslade den unge med beskeden om, at sagen ville få et retsligt efterspil.

- Det er ikke så tit, vi ser nogen få dårlig samvittighed.

- Vi løslader dig, sagde dommeren.